बेनि बिदिन्थि हिसाबै बिपिएफनि गाहाइ दैदेनगिरि हाग्रामा महिलारीआ बिटिआर गोरोबथानि उनाव बिटिसिनि बायजोआव थानाय बर’ आरो गुबुन ट्राइबेल हानजानि दैदेनगिरिफोरखौ हमथाना लाखिनो रोङिआव ओनसोलनि राजखान्थि फोथायनाय राइजो राजाया गुबैयै बिजेपि हानजायाव हाबहैनाय नुनो मोन्दों। बेनि गाहाइ जाहोनानो जाबाय जाय समाव आसाम सोरखार आरो मिरु सोरखारा बिटिआरनि बायजोआव थानाय बर’ कसारीफोरनि थाखाय बर’-कसारी अट’नमास वेलफेयार काउन्सिल दाना थांखि लाथारना बिधान सभाया मरान-मटक, कस-राजबंशीफोरनि लोगोसे बर’-कसारीफोरनो होनो थि खालामनाय समाव महिलारी आरो चन्दन ब्रह्मआ बर’-कसारीनि बिल आवगाय हरालासे दोनथ’ना मरान-मटक आरो कस-राजबंशीफोरनिखौल’ बिल हिसाबै दैथायहरनायसै। जाउनाव बिटिआरनि बायजोआव थानाय बर’-कसारीफोरा बे खेबाव काउन्सिलखौ मोननो हायाखैसै। जायनि थाखाय हाग्रामा महिलारीनिनो उनसंग्रा आरो बर’-कसारी अट’नमास वेलफेयार काउन्सिल दाहोनो नाजाग्रा दैदेनगिरिफोरा जोबोर दुखुमोनो आरो हाग्रामा आरो चन्दननि लेथ्रा राजखान्थि गेलेनायनि हेंथा जाखाङो। बेराफारसेथिं, बिजेपि सोरखारा 2020 मायथाइनि डिसेम्बर दानाव खुंनाय जोबथा बिधानसभानि सेसनाव बर’ कसारी अट’नमास वेलफेयार काउन्सिलखौ गनायथि होनाय लोगो लोगो बिटिआरनि बायजोआव थानाय बर’फोरा गासै बिजेपि हानजाया हाबहैजोबो। फंसे बाथ्रायाव बुंनो थाङोब्ला बिपिएफ आरो इउपिपिएल हानजानि दैदेनगिरि आरो मावथिफोरा राजखान्थिआरी गोहो बोलो मोननाय फोथाराव खौसे जानानै एबा हेंथा-हेंथि, एना-एनिखौ गारनानै खौसे जानानै राजखान्थि गेलेनो नागिरियाव बर’ हारिनि राजखान्थि गोहोबोलोआ होरलां-होथां जाबोदों। बेनिफ्राय बारग’नायनि राहायानो जाबाय, राजखान्थिआवसुथुर लोगो अराय थाया। राजखान्थि गोहोबोलो मोननो थाखाय सुथुरजोंबो लोगो जानानै बर’नि राजखान्थि गोहोबोलोखौ राजखान्थि गेलेग्रा दैदेनगिरि, मावथिफालोफोरा अराय गावबा गावनि आखाइआव लाखिनांगोन।